CELEX: 52012PC0575
Language: hu
Date: 2012-10-05
Title: Javaslat A TANÁCS HATÁROZATA az Európai Uniónak a Nemzetközi Juta-munkacsoporton belül a 2014 utáni új feladatmeghatározással kapcsolatosan képviselendő álláspontjáról

|
			
		
		
		52012PC0575
		
			Javaslat A TANÁCS HATÁROZATA az Európai Uniónak a Nemzetközi Juta-munkacsoporton belül a 2014 utáni új feladatmeghatározással kapcsolatosan képviselendő álláspontjáról /* COM/2012/0575 final - 2012/0277 (NLE) */
			
				
		
		
			
			   	INDOKOLÁS
1.           A JAVASLAT HÁTTERE
A Nemzetközi Juta-munkacsoportot az ENSZ
Kereskedelmi és Fejlesztési Konferencia (UNCTAD) égisze alatt hozták létre és
2002-ben kezdte meg működését. A Nemzetközi Juta-munkacsoportot létrehozó
megállapodást az Európai Közösség a 2002. április 15-i 2002/312/EK tanácsi
határozattal[1]
fogadta el. A Nemzetközi Juta-munkacsoport egy kormányközi szerv, amely a juta,
a kenaf és más rokon szálak nemzetközi árutanácsaként működik. Feladata a
globális juta ágazat fenntartható fejlődésének elősegítése,
jelentős szerepet biztosítva a magánszektornak, az új felhasználási módok
fejlesztésére, forgalomba hozatalra és a szegénységcsökkentésre összpontosítva.
A jelenlegi megállapodásban szereplő
feladatmeghatározás 2014 áprilisában lejár, annak megújítását a Nemzetközi
Juta-munkacsoport új feladatmeghatározásával kapcsolatos tárgyalásokon
keresztül, a Nemzetközi Juta-munkacsoporttal kapcsolatos tanácsi üléseken
tárgyalták meg 2011-ben és 2012-ben. Ezzel a kérdéssel ismételten foglalkozni
fognak a Nemzetközi Juta-munkacsoporttal kapcsolatos következő tanácsi
ülésen 2012 novemberében, és ezen az ülésen az ENSZ Kereskedelmi és Fejlesztési
Konferenciájának égisze alatt a tárgyalások megkezdéséről szóló hivatalos
határozatot kell hozni.
A Bizottság úgy véli, hogy jelenlegi és
jövőbeni valószínű formájában a Nemzetközi Juta-munkacsoport nem
képvisel hozzáadott értéket az EU számára. Kereskedelmi szempontból a juta és
kenaf termékek uniós behozatala évente hozzávetőlegesen 80 millió EUR
összeget tesz ki. Ezenfelül, a Nemzetközi Juta-munkacsoport nem végez
piacelemzést, illetve nem készít kereskedelmi statisztikát, a szervezet teljes
mértékben a FAO jutával foglalkozó kormányközi csoportja (IGG/JU) által
szolgáltatott adatokra támaszkodik. Ugyan a Nemzetközi Juta-munkacsoportban a
magánszektort nagyjából 150 vállalkozás képviseli, ezek közül csak három uniós.
Fejlesztéspolitikai szempontból a Nemzetközi
Juta-munkacsoport feladata a szegénység csökkentése, és ily módon tevékenysége
összhangban áll az EU fejlesztési célkitűzéseivel. Egy 2010-ben elvégzett
független értékelés ugyanakkor rávilágított, hogy a Nemzetközi
Juta-munkacsoport által az elmúlt tíz évben kezdeményezett 15 fejlesztési
projekt korlátozott hatással volt a szegénység csökkentésére. Ebben az
összefüggésben a Bizottság úgy véli, hogy az EU megfelelőbben tudja
kezelni a szegénység csökkentésének kérdését kétoldalú programokon keresztül
(pl.: Bangladesben és Indiában, ezek az országok a jutatermelés 96 %-át teszik
ki), mint a Nemzetközi Juta-munkacsoport munkájának támogatása révén.
A Nemzetközi Juta-munkacsoport fő
problémáját alulreprezentáltsága jelenti. Miután Svájc 2010-ben kilépett a
munkacsoportból, a Nemzetközi Juta-munkacsoport Indiát, Bangladest, az EU-t és
annak 27 tagállamát tudhatja tagjai között. Marokkó érdeklődést mutatott a
Nemzetközi Juta-munkacsoporthoz való csatlakozás iránt, azonban az új kormány
közelmúltbeli megválasztását követően ezt elhalasztja. A többi
jelentős importáló ország, mint például az Egyesült Államok, Kanada és
Törökország nem tagjai a Nemzetközi Juta-munkacsoportnak. A munkacsoportot
ezért inkább regionális szervezetnek, semmint nemzetközi szervezetnek lehet
tekinteni.
A fentiekre tekintettel a Bizottság nem
javasolja tárgyalások megkezdését a Nemzetközi Juta-munkacsoport
feladat-meghatározásának megújításával kapcsolatban.
A juta ágazatnak nyújtott támogatás folytatása
érdekében a Bizottság a FAO által irányított, a juta, kenaf és más rokon szálak
meglévő kormányközi csoportjára való összpontosítást javasolja, azzal a
céllal, hogy ezt a csoportot nemzetközi árutanáccsá alakítsák. Ennek főbb
okai a következők:
·                        
A „Mezőgazdasági termékláncok, függőség
és szegénység” elnevezésű közleményében[2]
a Bizottság úgy véli, hogy az értékláncon alapuló megközelítés alapvető
fontosságú a részvétel biztosítása, valamint a kistermelők bevételének
növelése érdekében. 2005 óta a FAO árupiaci és kereskedelmi osztálya átfogó
szakértelemre tett szert az értékláncon alapuló megközelítés kapcsán, és azt
már alkalmazta is más áruk, például a keményrostok kapcsán.
·                        
A keményrostokkal foglalkozó kormányközi csoportért[3] is felelős FAO könnyedén
kiaknázhatná a juta és a keményrostok közötti azonosságokat és szinergiákat.
·                        
Amennyiben a Nemzetközi Juta-munkacsoport
megszűnik, a juta, kenaf és más rokon szálak kormányközi csoportját
jelölhetik ki nemzetközi árutanáccsá. Ebben a státuszban megbízást kap
projektek kezdeményezésére és azok nyomon követésére, valamint a Közös
Árualapból, a FAO tagjaitól és egyéb donoroktól való jelentős összegű
források mobilizálására.
·                        
A részvétel tekintetében a kormányközi csoportok
nyitva állnak az ENSZ valamennyi tagállama előtt, és nem igényelnek
semmilyen hosszadalmas ratifikációs folyamatot. Ezenfelül bebizonyosodott, hogy
a fejlesztési projektek tevékenységének átadása egy kormányközi csoportnak
nagyobb hatást gyakorol a csoport munkájára és a fejlődő országok
részvételére.
·                        
A FAO fő célkitűzése a szegénység
csökkentése és az élelmezésbiztonság javítása. Figyelembe véve egyrészről
a FAO kormányoknak való tanácsadás és a szakpolitikák vizsgálata/kidolgozása
kapcsán szerzett széles körű tapasztalatát, másrészről pedig a
helyszíni végrehajtás terén szerzett tapasztalatait, különösen a
kistermelők és vállalkozók tekintetében, úgy tűnik, hogy a FAO
alkalmas arra, hogy a szakpolitikákat a szegénység csökkentésére irányítsa,
valamint foglalkozzon a szegény közösségek aggályaival a nemzeti
szakpolitikákban. A FAO tagjaként az EU alkalmas ezen célkitűzések
megfelelő figyelembe vételének biztosítására.
2.           Meglévő rendelkezés a javaslat
által érintett területen
A Közösség a 2002. április 15-i 2002/312/EK
tanácsi határozattal jóváhagyta a Nemzetközi Juta-munkacsoport létrehozásáról
szóló megállapodást.
3.           Az érdekelt felekkel folytatott
konzultációk eredményei; hatásvizsgálatok
A Tanács termék-munkacsoportja (PROBA) 2012.
június 14-i ülésén a tagállamok támogatásukat fejezték ki aziránt, hogy ne
kezdjenek tárgyalásokat a Nemzetközi Juta-munkacsoport megújításáról.
4.           A JAVASLAT JOGI ELEMEI
·                        
Jogalap
Az Európai Unió működéséről szóló
szerződés 207. cikkének (3) és (4) bekezdése, valamint 218. cikkének (9)
bekezdése
·                        
Szubszidiaritás
A javaslat kizárólagos hatáskörbe tartozik.
·                        
Arányosság
Tárgytalan.
·                        
Az eszköz megválasztása
Javasolt eszköz: tanácsi határozat.
5.           KÖLTSÉGVETÉSI VONZATOK
A Nemzetközi Juta-munkacsoport igazgatási
költségvetéséhez nyújtott éves hozzájárulás összege 310 000 EUR (2012
júliusától kezdődően). A FAO juta, kenaf és más rokon szálak
meglévő kormányközi csoportjára való összpontosításnak nem lesz semmilyen
pénzügyi vonatkozása, mivel a FAO kormányközi csoport működési költségeit
a FAO rendes költségvetése fedezi. Az EU valójában 310 000 EUR-t takarít meg.
Következtetés
A fentiekre tekintettel a Bizottság azt
javasolja, hogy a Tanács az Európai Unió nevében az alábbi álláspontot alakítsa
ki, és ennek megfelelően hatalmazza fel a Bizottságot, hogy ellenezze a
Nemzetközi Juta-munkacsoport feladat-meghatározásával kapcsolatos tárgyalások
megkezdését.
2012/0277 (NLE)
Javaslat
A TANÁCS HATÁROZATA
az Európai Uniónak a Nemzetközi
Juta-munkacsoporton belül a 2014 utáni új feladatmeghatározással kapcsolatosan
képviselendő álláspontjáról
AZ EURÓPAI UNIÓ TANÁCSA,
tekintettel az Európai Unió
működéséről szóló szerződésre és különösen annak 218. cikke (9)
bekezdésével összefüggésben értelmezett 207. cikke (3) és (4) bekezdésére,
tekintettel az Európai Bizottság javaslatára,
mivel:
(1)       A Nemzetközi
Juta-munkacsoport feladatmeghatározásának megállapításáról szóló 2001. évi
megállapodást a Tanács 2002. április 15-i 2002/312/EK határozatával[4] az Európai Közösség nevében
jóváhagyták.
(2)       A jelenlegi
feladatmeghatározás 2014. április 30-án jár le és a feladatmeghatározás
megújításával kapcsolatos tárgyalások megkezdésének kérdését a Tanács
Nemzetközi Juta-munkacsoportjának 2012 novemberében megrendezésre kerülő
15. ülésszakán tárgyalják meg.
(3)       A fent említett megállapodás
megújítása az Uniónak nem áll érdekében,
ELFOGADTA EZT A HATÁROZATOT:
1. cikk
Az Uniónak a Nemzetközi Juta-munkacsoporton
belüli álláspontja a 2014 utáni feladat-meghatározás megújításával kapcsolatos
tárgyalások megkezdése ellen történő szavazás.
2. cikk
A Bizottság felhatalmazást kap ezen álláspont
képviseletére a Nemzetközi Juta-munkacsoport tanácsi ülésein.
3. cikk
Ez a határozat
elfogadása napján lép hatályba.
Kelt Brüsszelben, 
                                                                       a
Tanács részéről
                                                                       az
elnök
[1]               HL L 112., 2002.4.27., 34. o.
[2]               COM(2004)89
[3]               A keményrostokkal foglalkozó kormányközi csoport
nemzetközi árutanácsként működik, mivel nem létezik ezzel az áruval
foglalkozó nemzetközi szervezet.
[4]               HL L 112., 2002.4.27., 34. o.